SA’ners kry nuwe rybewyskaarteDie huidige rybewyskaart. (Foto: RTMC) Die departement van vervoer wil wegdoen met die rybewyskaart wat Suid-Afrikaners al langer as twee dekades ken en dit vervang met ’n splinternuwe kaart. Dié proses sal oor ŉ bietjie meer as ’n jaar – van 1 November 2023 tot 31 Maart 2024 – geloods word voordat die huidige rybewyskaart sowel as die toerusting wat gebruik word om dit te vervaardig op 1 April 2024 in onbruik sal val. Fikile Mbalula, minister van vervoer, het Vrydagoggend aan verslaggewers in Midrand, Gauteng, gesê die kabinet het reeds die vervanging van die huidige rybewyskaart goedgekeur en die beoogde veranderinge sal binnekort in die Staatskoerant gepubliseer word. Dít sal die departement in staat stel om so vroeg as volgende maand reeds met die verkrygingsproses te begin van die toerusting wat vir die nuwe kaart benodig word. Mbalula het wel die versekering gegee dat daar vir die nuwe kaart begroot sal word en dat dit nie direk aan Suid-Afrikaners se sak sal ruk nie. “Julle het baie vir ons gegee oor die afgelope paar jaar. Ons het die geld vir die nuwe rybewyse,” het die minister gesê. Die huidige rybewyskaart is reeds in 1998 bekendgestel en die toerusting wat benodig is destyds in dieselfde jaar aangekoop. Dié tegnologie het volgens die departement sedertdien uitgedien geraak. (Foto: Maroela Media) Mbalula vergelyk nou sy departement se nuwe beoogde rybewyskaart met die nuwe ID-kaarte en sê dit sal Suid-Afrika “op dieselfde vlak as ontwikkelde nasies” plaas. “Daar wag baie opwindende dinge,” was sy woorde vanoggend. Die minister hou ook vol die oorgang van die ou na die nuwe rybewyskaart sal glad verloop. “Die dienste by binnelandse sake is vinnig. Daar is mense wat baie hard werk. Nie almal by binnelandse sake is onaktief nie. “Dr. Aaron Motsoaledi [minister van binnelandse sake] maak skoon. Hy doen presies wat ek doen. Ek en Motsoaledi is só,” het Mbalula gesê terwyl hy sy vingers gekruis het. Kommer oor ongeldige lisensies Die wagtydperk vir ŉ rybewys is van 58 werksdae in April 2022 tot tien werksdae in Julie 2022 verminder. Mbalula het vanoggend gesê sy departement is egter bekommerd oor die 1,2 miljoen mense wat in dié stadium nog nie hul verstreke rybewyse laat hernu het nie. Sowat 67% van dié sondebokke is tussen die ouderdomme van 25 en 50 jaar terwyl 15% tussen die ouderdom van 50 en 60 is. Sowat 17% van dié wat in dié stadium met ongeldige rybewyse ry is ouers as 60. Altesaam 1% van dié wat 25 jaar en jonger is, moet nog hul rybewyse hernu. Mbalula is ook Vrydagoggend weer oor die E-tol-sage uitgevra. Die minister het in antwoord daarop gewys dat daar binnekort ’n besluit rakende E-tol se toekoms geneem sal word. “Byt net vas,” het Mbalula gevra. “Ek dink ons sal teen Oktober vir julle ’n antwoord hê. Ek is seker daarvan dat julle daarop hoop dat E-tol geskrap gaan word. Moenie sê ek sê E-tol gaan geskrap word nie. Wag vir my,” het die minister gesê.